b'\n_START_ARTICLE_\nFondaparinuks\n_START_PARAGRAPH_\nFondaparinuks (imenovan tudi fondaparin) je antikoagulantna u\xc4\x8dinkovina, ki spada med heparine z nizko molekulsko maso. Na tr\xc5\xbei\xc5\xa1\xc4\x8du se prodaja pod tr\xc5\xbenim imenom Arixtra.\n_START_SECTION_\nFarmakodinami\xc4\x8dna skupina\n_START_PARAGRAPH_\nFondaparinuks je indirektni reverzibilni zaviralec aktiviranega faktorja X (Xa). Gre za sinteti\xc4\x8dni pentasaharid, ki je skoraj identi\xc4\x8den naravnemu pentasaharidnemu delu heparina, ki je v telesu spojen z antitrombinom._NEWLINE_Na tr\xc5\xbei\xc5\xa1\xc4\x8du se prodaja pod tr\xc5\xbenim imenom Arixtra._NEWLINE_V to skupino spada tudi analog fondaparinuksa \xe2\x80\x93 idraparinuks. Ima podobno kemijsko strukturo in enak mehanizem delovanja, vendar skoraj petkrat dalj\xc5\xa1o razpolovno dobo.\n_START_SECTION_\nMehanizem delovanja\n_START_PARAGRAPH_\nAntitromboti\xc4\x8dni u\xc4\x8dinek fondaparinuksa je rezultat specifi\xc4\x8dnega zaviranja faktorja Xa preko antitrombina III (antitrombin), kar normalno v telesu naredi nefrakcioniran heparin, ki se ga v terapiji nadomesti s heparini nizke molekulske mase (LMWHs)._NEWLINE_S specifi\xc4\x8dno vezavo na antitrombin in njegovo aktivacijo fondaparinuks oja\xc4\x8da (pribli\xc5\xbeno 300-krat) naravno nevtralizacijo faktorja Xa z antitrombinom. Nevtralizacija faktorja Xa prekine kaskado strjevanja krvi in zavre tako tvorbo trombina (aktiviranega faktorja II) kot razvoj trombusa. Fondaparinuks ne deaktivira direktno trombina, saj so molekule LMWH-jev premajhne, da bi se hkrati vezale na encim in inhibitor, ki je pomemben za inhibicijo trombina, so pa dovolj velike za encim in inhibitor faktorja Xa._NEWLINE_Fondaparinuks prav tako nima u\xc4\x8dinka na trombocite.\n_START_SECTION_\nTerapevtski u\xc4\x8dinki\n_START_PARAGRAPH_\nFondaparinuks ima antitromboti\xc4\x8dni u\xc4\x8dinek, saj z indirektno inhibicijo aktiviranega faktorja X (Xa) preko antitrombina III prepre\xc4\x8di agregacijo trombocitov in s tem tvorbo strdka._NEWLINE_S svojim delovanjem prepre\xc4\x8duje sr\xc4\x8dno-\xc5\xbeilne dogodke pri bolnikih z akutnim koronarnim sindromom vsaj tako u\xc4\x8dinkovito kot nizkomolekularni heparin enoksaparin ob pomembno manj\xc5\xa1em tveganju za pojav krvavitev. Ve\xc4\x8d raziskav je pokazalo tudi, da fondaparinuks u\xc4\x8dinkoviteje kot nizkomolekularni heparin prepre\xc4\x8duje pojav proksimalne globoke venske tromboze.\n_START_SECTION_\nAbsorpcija\n_START_PARAGRAPH_\nPo subkutani uporabi se fondaparinuks popolno in hitro absorbira (absolutna biolo\xc5\xa1ka uporabnost 100\xc2\xa0%). Po enkratni subkutani injekciji 2,5 mg fondaparinuksa mladim zdravim osebam je najve\xc4\x8dja koncentracija v plazmi (povpre\xc4\x8dna Cmax = 0,34 mg/l) dose\xc5\xbeena v 2 urah po odmerjanju. Polovi\xc4\x8dna vrednost povpre\xc4\x8dne vrednosti Cmax v plazmi je dose\xc5\xbeena v 25 minutah po odmerjanju.\n_START_SECTION_\nDistribucija\n_START_PARAGRAPH_\nVolumen porazdelitve fondaparinuksa je majhen (7-11 litrov). In vitro se fondaparinuks v veliki meri in specifi\xc4\x8dno ve\xc5\xbee na antitrombinski protein z dele\xc5\xbeem vezave, ki je v smislu odvisnosti od odmerka odvisna od koncentracije v plazmi (98,6\xc2\xa0% do 97,0\xc2\xa0% v razponu koncentracije od 0,5 do 2 mg/l). Fondaparinuks se ne ve\xc5\xbee pomembno na proteine plazme razen na antitrombin, zato ni pri\xc4\x8dakovati medsebojnega delovanja z drugimi zdravili zaradi izpodrivanja z vezavnih mest na proteinih.\n_START_SECTION_\nMetabolizem\n_START_PARAGRAPH_\n\xc4\x8ceprav ni v celoti ovrednotena, ni dokazov za presnovo fondaparinuksa in zlasti ne za tvorbo aktivnih metabolitov. Fondaparinuks in vitro ne zavira CYP450 (CYP1A2, CYP2A6, CYP2C9, CYP2C19, CYP2D6, CYP2E1 ali CYP3A4). Zato ni pri\xc4\x8dakovati, da bi fondaparinuks medsebojno deloval z drugimi zdravili in vivo z zaviranjem metabolizma preko CYP.\n_START_SECTION_\nEkskrecija\n_START_PARAGRAPH_\nRazpolovni \xc4\x8das izlo\xc4\x8danja (t\xc2\xbd) je pribli\xc5\xbeno 17 ur pri zdravih mladih osebah in pribli\xc5\xbeno 21 ur pri zdravih starej\xc5\xa1ih osebah. Fondaparinuks se izlo\xc4\x8da preko ledvic, 64 \xe2\x80\x93 77\xc2\xa0% v nespremenjeni obliki.\n_START_SECTION_\nFarmakodinami\xc4\x8dna sou\xc4\x8dinkovanja\n_START_PARAGRAPH_\nTveganje krvavitve se pove\xc4\x8da pri so\xc4\x8dasni uporabi fondaparinuksa in u\xc4\x8dinkovin, ki lahko pove\xc4\x8dajo tveganje za krvavitev, vklju\xc4\x8dno z antitromboti\xc4\x8dnimi u\xc4\x8dinkovinami (npr. klopidogrel), nesteroidnimi protivnetnimi u\xc4\x8dinkovinami in u\xc4\x8dinkovinami, ki red\xc4\x8dijo kri (npr. rivoksaban)._NEWLINE_Pred uporabo omega-3 ve\xc4\x8dkrat nenasi\xc4\x8denih ma\xc5\xa1\xc4\x8dobnih kislin skupaj s fondaparinuksom je potrebno posvetovanje z zdravnikom. Ribje olje in drugi proizvodi, ki vsebujejo omega-3 ma\xc5\xa1\xc4\x8dobne kisline, lahko redko pove\xc4\x8dajo tveganje za krvavitve v kombinaciji z drugimi zdravili, ki lahko povzro\xc4\x8dijo krvavitev, kot je na primer fondaparinuks, saj zmanj\xc5\xa1ujejo agregacijo trombocitov._NEWLINE_Uporaba celekoksiba (spada med NSAID-e) skupaj s fondaparinuksom lahko pove\xc4\x8da tveganje za nastanek gastrointestinalnih zapletov krvavitev. \xc4\x8ce je potrebno zdravljenje s kombinacijo, je potrebna prilagoditev odmerka ali pogosteje nadzor zdravnika za varno uporabo obeh zdravil. Druga mo\xc5\xbenost je, da zdravnik dodatno predpi\xc5\xa1e zdravilo, ki za\xc5\xa1\xc4\x8diti \xc5\xbeelodec.\n_START_SECTION_\nFarmakokineti\xc4\x8dna sou\xc4\x8dinkovanja\n_START_PARAGRAPH_\nOb hkratni uporabi diuretikov pride do pove\xc4\x8danega izlo\xc4\x8danja fondaparinuksa, ki se pred tem ni metaboliziral, s \xc4\x8dimer se zmanj\xc5\xa1a njegov u\xc4\x8dinek._NEWLINE_V do sedaj opravljenih raziskavah niso zaznali medsebojnih farmakokineti\xc4\x8dnih sou\xc4\x8dinkovanj s fondaparinuksom, kar je bilo pri\xc4\x8dakovano z ozirom na njegove farmakokineti\xc4\x8dne lastnosti. V klini\xc4\x8dnih \xc5\xa1tudijah, opravljenih s to u\xc4\x8dinkovino, peroralni antikoagulanti (varfarin) niso medsebojno delovali s farmakokinetiko fondaparinuksa; pri 10-miligramskem odmerku, uporabljanem v \xc5\xa1tudijah medsebojnega delovanja, fondaparinuks ni vplival na spremljano antikoagulantno aktivnost (INR) varfarina._NEWLINE_Trombocitni inhibitorji (acetilsalicilna kislina), NSAID (piroksikam) in digoksin prav tako niso medsebojno delovali s farmakokinetiko fondaparinuksa. Pri 10-miligramskem odmerku, uporabljanem v \xc5\xa1tudijah medsebojnega delovanja, fondaparinuks ni vplival na \xc4\x8das krvavitve ob so\xc4\x8dasnem zdravljenju z acetilsalicilno kislino ali piroksikamom, niti na farmakokinetiko digoksina v stanju dinami\xc4\x8dnega ravnovesja.'